دافغانستان مجيب ځدران دپاکستان د وقاريونس ۲۸ کلن ريکارډ مات کړی
د افغانستان د ملي کرکټ لوبډلې ځوان اسپېنر بالر مجيب الرحمان ځدران د پاکستان د پخواني تېز بالر وقاريونس د پينځه لوبغاړو سوځولو ۲۸ کلن ريکارډ په خپل نوم کړی دی.
د کرکټ د نړيوال کونسل (ايي سي سي) ترمخه د افغانستان مجيب الرحمان چې دا وخت يې عمر ۱۶ کاله ۳۲۵ ورځې دی په ۵۰ رنزونو ورکولو يې پينځه لوبغاړي وسوځول او د يو کم عمره بالر دا ريکارډ يې په خپل نوم کړو. مجيب ځدران د جمعې په ورځ ۱۶م فرورۍ د زمبابوی پرضد يو ورځنۍ سيالۍ کې دا ريکارډ جوړ کړی دی. له دې وړاندې د پاکستان پخواني تېز بالر وقار يونس ۲۸ کاله وړاندې د کال ۱۹۹۰م د اپرېل په ۲۹م د سري لنکا پرضد سيالۍ کې په ۲۶ رنزونو ورکولو شپږ لوبغاړي اؤټ کړي وو خو هغه وخت د هغه عمر ۱۸ کاله او ۱۶۴ ورځې وو. د تېر کال د مارچ په مياشت کې هم د افغانستان راشدخان د اييرلېنډ په ضد لوبه کې په ۴۳ رنزونو ورکولو شپږ لوبغاړي سوځولي خو د راشدعمر دغه وخت ۱۸ کاله او ۱۷۸ ورځې وو. ايي سي سي ويلي مجيب په کم عمر کې د ښه لوبې د پېل سره غټې کاميابۍ ترلاسه کولی شي. مجيب ځدران په وروستيو کې د ۱۹ کلنو په نړيوال کرکټ کپ کې هم د افغانستان لخوا ښه لوبه کړې او د نيوزي لېنډ پرضد لوبه کې يې شپږ وکټې اخستې وې. د ځوان بالر په ښه بالنګ د افغانستان لوبډله تر سيمې فاينل پورې رسېدلې وه. مجيب ځدران چې اپ اسپين، ليګ اسپين او ګوګلي بال کوي په خپل ښه بالنګ د هند په پريئميرليګ کې د پنجاب لوبډلې هم اخستی دی. د افغانستان او زمبابوی ترمنځ په شارجه کې د پينځه يو ورځنو لوبو سيريز روان دی په کوم کې چې څلور لوبې شوي او افغانستان پکې د درېو لوبو ګټلو سره دغه سيريز هم ګټلی دی. له دې وړاندې افغانستان د زمبابوی نه د ټي ټيونټي دوه لوبې هم ګټلي وې. فضل عزيز په کراچۍ کې د وي او اې ډيوه خبريال دی په سياسي، تعليمي، صحت او کلتور سره په ټولنيزو موضوعاتو وېب، رېډيو او ټيلي ويژن ته رپورټونه جوړوي او په ځانګړو موضوعاتو ليکل هم کوي. د کراچۍ د اردو پوهنتون نه يې د جرنلزم او کراچۍ پوهنتون نه يې د نړيوالو اړيکو د ماسټرۍ ډګريانې ترلاسه کړي دي.